A Bizottság 3223/93/EK rendelete
(1993. november 25.)
a 3035/80/EGK rendeletben szereplő árucikkek formájában exportált egyes mezőgazdasági termékekre vonatkozó export-visszatérítések fizetésével összefüggő statisztikai adatokról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2071/92/EGK rendelettel [1] módosított, a tej- és tejtermékpiac közös szervezéséről szóló, 1968. június 27-i 804/68/EGK tanácsi rendeletre [2] és különösen annak 28. cikkére, valamint a legutóbb a 3381/90/EGK [3] rendelettel módosított, a Szerződés II. mellékletében nem szereplő áruk formájában exportált egyes mezőgazdasági termékekre vonatkozó export-visszatérítés nyújtásának általános szabályairól, valamint az e visszatérítések összege megállapításának szempontjairól szóló, 1980. november 11-i 3035/80/EGK tanácsi rendelet [4] 1. cikkében említett, a piacok közös szervezésére vonatkozó egyéb rendeletek vonatkozó rendelkezéseire,
mivel a 804/68/EGK rendelet 17. cikkének (1) bekezdése és e rendelet második bevezető hivatkozásában említett, a piacok közös szervezésére vonatkozó egyéb rendeletek vonatkozó rendelkezései előírják az egyes mezőgazdasági termékeknek a Szerződés II. mellékletében nem szereplő áruk formájában történő kivitele utáni export-visszatérítés nyújtását;
mivel a 3035/80/EGK rendelet általános szabályokat állapít meg egyes mezőgazdasági termékeknek a Szerződés II. mellékletében nem szereplő áruk formájában történő kivitele utáni export-visszatérítések nyújtására és összegük meghatározásának szempontjaira,
mivel annak érdekében, hogy a Bizottság kielégítően figyelemmel tudja kísérni a mezőgazdasági termékeknek a Szerződés II. mellékletében nem szereplő áruk formájában történő kivitele utáni export-visszatérítésekkel kapcsolatosan elfogadott intézkedéseket, a Bizottság számára alapvető fontosságú, hogy bizonyos statisztikai adatokkal rendelkezzen; mivel ezért a tagállamok hatáskörrel rendelkező hatóságainak az ilyen információt továbbítaniuk kell a Bizottsághoz;
mivel az említett statisztikai adatok közlésével kapcsolatos, az 1762/89/EGK [5] bizottsági rendeletben foglalt rendelkezéseket módosítani kell; mivel az átláthatóság érdekében az említett rendeletet új rendelettel kell felváltani;
mivel e rendeletet annak a hónapnak az első napjától kell alkalmazni, amikor az Európai Mezőgazdasági Orientációs és Garanciaalap (EMOGA) Garanciarészlegének 1993/94. gazdasági éve megkezdődik;
mivel az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A tagállamok a naptári év minden egyes hónapjára vonatkozóan, legkésőbb a tárgyhónapot követő hónap végéig, eljuttatják a szükséges statisztikai adatokat a Bizottsághoz a következő címre:
Az Európai Közösségek Bizottsága,
III. Főigazgatóság,
A II. mellékleten kívüli áruk kereskedelmi rendszere.
200 rue de la Loi,B-1049
Brussels, Belgium.
2. cikk
E rendelet alkalmazásában:
- "az áru csoportja": az áruknak az A. melléklet 1. oszlopában felsorolt csoportjai,
- "mezőgazdasági alaptermékek": a B. mellékletben felsorolt termékek,
- "nyújtott visszatérítések": a 3665/87/EGK [6] bizottsági rendelet 2. címének 2. vagy 3. fejezetében vagy 47. cikkében említett módon nyújtott visszatérítések.
3. cikk
Az 1. cikkben említett szükséges statisztikai adatok a következőket tartalmazzák:
- a 3035/80/EGK rendeletben szabályozott azon árucikkek exportjának nagyságrendjét, amelyekre az előző hónapban export-visszatérítést nyújtottak, tonnában vagy más mértékegységben kifejezve, megjelölve a mértékegységet, az áruk csoportjai szerinti bontásban,
- az első francia bekezdésben említett minden egyes csoporton belül, az előző hónapban nyújtott visszatérítések összegét a mezőgazdasági alaptermékek mindegyikére, nemzeti pénznemben kifejezve,
- az első francia bekezdésben említett minden egyes csoporton belül, a visszatérítéssel érintett minden egyes alaptermék mennyiségét, tonnában vagy más mértékegységben kifejezve, a mértékegység feltüntetésével.
4. cikk
A hatályát vesztő rendeletre való hivatkozásokat e rendeletre való hivatkozásként kell tekintetni.
Az 1762/89/EGK rendelet hatályát veszti.
5. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet az 1993. október 1-jétől fizetendő visszatérítésekre kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1993. november 25-én.